লিখিত বক্তব্যে লেচু মিয়া বলেন, ফেঞ্চুগঞ্জ ইউনিয়ন পরিষদের নির্বাচনে ৯ নং ওয়ার্ডের মেম্বার পদে প্রতিদ্বন্দ্বিতাকারী শিব্বিরের সাথে আমার জায়গা জমি নিয়ে বিরোধ চলে আসছিল। এ নিয়ে মারামারিও হয়। এসব নিয়ে শিব্বির মামলা দিয়ে আমাদেরকে পুলিশ দিয়ে হয়রানী করেছে। এছাড়া গত মার্চে অনুষ্ঠিত ইউনিয়ন পরিষদ নির্বাচনে আমার বড় ছেলে আকসার মিয়া ইউপি সদস্য হিসেবে ৯ নং ওয়ার্ডে প্রতিদ্বন্দ্বীতা করে অল্প ভোটের ব্যবধানে হেরে যায়। আমার বড় ছেলের প্রতিদ্বন্দ্বীতার ব্যাপারটি ভালভাবে মেনে নিতে পারেনি শিব্বির। নির্বাচনের পরদিনই প্রকাশ্যে আমার পরিবারের ২/১ জনকে হত্যার হুমকি দেয়। ওই নির্বাচনে সুনাম তার ভাইয়ের পক্ষে গণসংযোগ করেছে। ভোট চাইতে মানুষের দোয়ারে দোয়ারে গেছে। এছাড়া শিব্বিরের বোনের সাথে সুনামের প্রেমের সম্পর্ক ছিল। এ ঘটনার জের ধরে সুনামের মাকে রাস্তায় পেয়ে শিব্বির হুমকী দিয়ে বলে-তোমার ছেলেকে ঠিক করে ফেলো নয়তো তাকে ছাড়বো না, পরে পস্তাতে হবে।